
Ministru kabineta rīkojums Nr. 251
Rīgā 2023. gada 2. maijā (prot. Nr. 24 25. §)
Par valsts meža zemes nodošanu Valkas novada pašvaldības īpašumā
· 1. Pamatojoties uz Meža likuma 44. panta ceturtās daļas 2. punkta "d" apakšpunktu un Publiskas personas mantas atsavināšanas likuma 42. panta pirmo daļu un 43. pantu, atļaut Zemkopības ministrijai nodot bez atlīdzības Valkas novada pašvaldības īpašumā šādus valsts nekustamos īpašumus, lai saskaņā ar Pašvaldību likuma 4. panta pirmās daļas 2. punktu tos izmantotu pašvaldības autonomās funkcijas īstenošanai – teritorijas labiekārtošanai (mežaparka ierīkošanai un uzturēšanai pilsētu un ciemu teritorijās):
· 1.1. nekustamo īpašumu "Valsts mežs 9401 007 0310" (nekustamā īpašuma kadastra Nr. 9401 007 0310) – valsts meža zemi – zemes vienību (zemes vienības kadastra apzīmējums 9401 007 0310) 17,4 ha platībā – Valkā, Valkas novadā;
· 1.2. nekustamo īpašumu "Valsts mežs 9401 003 0222" (nekustamā īpašuma kadastra Nr. 9401 003 0222) – valsts meža zemi – zemes vienību (zemes vienības kadastra apzīmējums 9401 003 0222) 19,932 ha platībā – Valkā, Valkas novadā.
· 2. Valkas novada pašvaldībai šā rīkojuma 1. punktā minētos nekustamos īpašumus bez atlīdzības nodot valstij, ja tie vairs netiek izmantoti šā rīkojuma 1. punktā minētās funkcijas pildīšanai.
· 3. Valkas novada pašvaldībai, nostiprinot zemesgrāmatā īpašuma tiesības uz nekustamajiem īpašumiem:
· 3.1. norādīt, ka īpašuma tiesības nostiprinātas uz laiku, kamēr Valkas novada pašvaldība pilda šā rīkojuma 1. punktā minēto funkciju;
· 3.2. ierakstīt atzīmi par aizliegumu atsavināt nekustamos īpašumus un apgrūtināt tos ar hipotēku.
· 4. Šā rīkojuma 3.2. apakšpunktā minēto aizliegumu – apgrūtināt nekustamos īpašumus ar hipotēku – nepiemēro, ja nekustamie īpašumi tiek ieķīlāti valsts aizdevuma nodrošināšanai, lai saņemtu Eiropas Savienības fondu atbalstu.

